UŽSIENIO LIETUVIAI KVIEČIAMI LAIKYTI KONSTITUCIJOS EGZAMINĄ
Tęsdama tradiciją, Lietuvos Respublikos teisingumo ministerija jau šeštus metus iš eilės organizuoja Lietuvos Respublikos Konstitucijos egzaminą, kuris Lietuvoje bus laikomas visose savivaldybėse, mokyklose, universitetuose ir kolegijose bei kitose vietose. Užsienyje gyvenantys lietuviai taip pat kviečiami prisijungti prie visuotinės akcijos, išbandyti savo jėgas ir laikyti Konstitucijos egzaminą  internetu (http://www.delfi.lt/konstitucijos_egzaminas_2012/). Egzaminas vyks spalio 4 dieną, ketvirtadienį, 12 valandą.
Pasak grupės „Antis“ lyderio ir dainininko, vieno Lietuvos Sąjūdžio iniciatorių Algirdo Kaušpėdo, svarbu domėtis savo šalimi ir jos valstybingumu. „Konstitucija – tai dalis mano šalies ir mano paties tapatybės“, - teigė A. Kaušpėdas.

Egzamino dalyviai dėl geriausiai išmanančio pagrindinį šalies įstatymą vardo varžysis atskirose grupėse: teisę studijuojančių ar teisinį išsilavinimą turinčių asmenų ir specialaus išsilavinimo neturinčių. Egzamino nugalėtojai bus apdovanoti Teisingumo ministerijos atminimo dovanomis, europarlamentaro prof. Leonido Donskio kelionėmis į Briuselį bei projekto partnerio – portalo DELFI – įsteigtais prizais.
Konstitucijos egzaminą globoja LR Prezidentė Dalia Grybauskaitė. Egzamino partneris - Mykolo Romerio universitetas, egzamino informaciniai partneriai: naujienų portalas DELFI, Lietuvos nacionalinis radijas ir televizija, dienraštis „Verslo žinios“.

Išsamesnė informacija apie Konstitucijos egzaminą pateikiama internete (http://www.delfi.lt/konstitucijos_egzaminas_2012/)
